Αγαπητοί γονείς,κηδεμόνες,

Τη Δευτέρα, 14 Σεπτεμβρίου ξεκινάει μια ακόμη σχολική χρονιά με πολλές ιδιαιτερότητες και προκλήσεις.

Η πληροφόρηση που ακολουθεί έχει ως σκοπό να βοηθήσει στην λειτουργία της σχολικής μονάδας, από την προσέλευση των μαθητών μας στο Σχολείο έως και της αποχώρησή τους, έτσι ώστε η χρονιά που θα έχουμε να είναι **μια χρονιά προπαντός με ΥΓΕΙΑ** και φυσικά **με πρόοδο** για την σχολική μας κοινότητα.

**Η ΧΡΗΣΗ ΜΑΣΚΑΣ**

Στις πρωτόγνωρες καταστάσεις που βιώνουμε, σύμφωνα με την ΚΥΑ ΦΕΚ Β’ 3630/31-08-2020, η Πολιτεία αποφάσισε την υποχρεωτικότητα της χρήσης «μη ιατρικής μάσκας» στο σχολείο. Όπως έχουμε πληροφορηθεί, αύριο θα παραλάβουμε τις πάνινες μάσκες για τα παιδιά και θα τις διανέμουμε ανάλογα.

Στο σχολείο χρήση της μάσκας θα είναι **υποχρεωτική** μέσα στις αίθουσες και στην αυλή στην περίπτωση που δημιουργείται συνωστισμός και συγχρωτισμός. Κατανοούμε την αγωνία και το άγχος που μπορεί να έχει ο καθένας και αντιλαμβανόμαστε ότι η χρήση της είναι μια δύσκολη, πρωτόγνωρη και επίπονη διαδικασία. Θα προσπαθήσουμε με υπομονή να διδάξουμε τους μαθητές μας την σωστή χρήση της μάσκας, και ανάλογα μέσα από τα διαλείμματα για ξεκούραση αλλά και τα «**διαλείμματα μάσκας**» κατά την ώρα του μαθήματος να βοηθήσουμε τους μαθητές μας να προσαρμοστούν όσο το δυνατόν με τον πιο πρόσφορο τρόπο. Αλλά και σε περίπτωση που κάποιος/α μαθητής/τρια αισθανθεί δυσφορία θα έχει τη δυνατότητα, σε συνεννόηση με τον/την εκπαιδευτικό της τάξης, να την βγάλει για λίγο και μετά να συνεχίσει κανονικά το μάθημα. **Στόχος του σχολείου είναι η δημιουργία όσον το δυνατόν λιγότερων προβλημάτων με τη χρήση της μάσκας για τους μαθητές και τις μαθήτριές μας.**

Η μάσκα θα πρέπει να πλένεται κάθε μέρα τουλάχιστον στους 60 βαθμούς C και μετά να σιδερώνεται σχολαστικά για να χρησιμοποιηθεί ξανά την επόμενη μέρα.

Ο μαθητής/τρια θα πρέπει να έχει τη μάσκα σε σακουλάκι μέσα στην τσάντα του, τουλάχιστον δύο πάνινες μάσκες, μαζί με τα υπόλοιπα σχολικά του είδη. Επειδή δημιουργούνται στην είσοδο του Σχολείου μας, αρκετές φορές συνθήκες συνωστισμού, η χρήση της μάσκας θα πρέπει να γίνεται, είτε από το σπίτι, είτε όταν πλησιάζουμε στο Σχολείο. Το ίδιο ισχύει και κατά την αποχώρηση των μαθητών μας με το σχόλασμα. Δεν χρειάζεται να βγάζουμε κατ΄ευθείαν τη μάσκα. Η μάσκα μπορεί να αφαιρεθεί και να τοποθετηθεί στο σακουλάκι της, όταν απομακρυνθούμε από το Σχολείο και δεν υπάρχουν πλέον συνθήκες συνωστισμού. Οι εκπαιδευτικοί του Σχολείου θα επιδείξουν στους μαθητές μας τον σωστό τρόπο χρήσης γενικά και όταν ακόμη θα είναι η ώρα για διάλειμμα ή για το μάθημα της Φυσικής Αγωγής.

**Η ΠΡΟΣΕΛΕΥΣΗ ΣΤΟ ΣΧΟΛΕΙΟ**

Η προσέλευση των μαθητών θα πραγματοποιείται για τους μαθητές μας από τις 8:00 -8:10 για τους μικρούς μαθητές έως την Γ΄ Τάξη και για τις μεγαλύτερες τάξεις, τις πρώτες εβδομάδες έως τις από τις 8:10- 8:20μ.μ. Κανονικά η είσοδος πρέπει να κλειδώνει για λόγους ασφάλειας στις 8:15, όμως λόγω των ιδιαίτερων συνθηκών που επικρατούν και προκειμένου να αποφευχθεί συνωστισμός στην είσοδο. Ξεκινάμε με επιφυλάξεις και ανάλογα θα γίνουν αλλαγές. Εξαρτάται από την αποτελεσματικότητα του μέτρου.

**Προσοχή: Οι συζητήσεις** στην είσοδο της αυλής δεν διευκολύνουν την λειτουργία της προσέλευσης των μαθητών, αλλά απεναντίας μπορεί να δημιουργήσουν πολλά προβλήματα.

**Αυστηρά και για την πρώτη μόνο εβδομάδα θα μπορούν να εισέρχονται στον χώρο του σχολείου μόνο ορισμένοι γονείς των μαθητών/τριών της Α’ τάξης για να βοηθούν τα παιδιά τους, όταν υπάρχουν πολύ ειδικοί λόγοι.**

Πρωινό κουδούνι δεν θα χτυπάει και οι μαθητές ακολουθώντας τις οδηγίες των εκπαιδευτικών, το πρωί κατευθύνονται μέσα στην αίθουσα διδασκαλίας, όπου θα τους περιμένει ο δάσκαλος/α που διδάσκει την 1η διδακτική ώρα.

**ΣΤΗΝ ΑΙΘΟΥΣΑ ΔΙΔΑΣΚΑΛΙΑΣ**

Σύμφωνα με τις οδηγίες του ΕΟΔΥ, προσπαθήσαμε να τοποθετήσουμε τα θρανία με τέτοιο τρόπο, έτσι ώστε να έχουν τις μεγαλύτερες δυνατές αποστάσεις μεταξύ τους και με ίδιο προσανατολισμό. Τα θρανία θα πρέπει να παραμένουν στις συγκεκριμένες θέσεις, χωρίς να μετακινούνται, ώστε να τηρούνται οι προβλεπόμενες αποστάσεις.

Τα παιδιά θα πρέπει να έχουν μαζί τους όλα τα προβλεπόμενα (μολύβι, γόμα, ξύστρα κλπ) ώστε να μην δανείζονται από τους συμμαθητές τους, κάτι που απαγορεύεται ρητά. Επίσης, καλό θα είναι το κάθε παιδί να έχει τον δικό του μαρκαδόρο για τον πίνακα, ώστε να μην χρησιμοποιείται ένας μαρκαδόρος από όλους.

Σε όλη τη διάρκεια του μαθήματος, και όσο ο καιρός το επιτρέπει, τα παράθυρα της αίθουσας θα παραμένουν ανοιχτά.

Με απόφαση του Συλλόγου Διδασκόντων του σχολείου, φωτοτυπίες εργασιών θα δίνονται με φειδώ στους μαθητές, σε πολύ εξαιρετικές περιπτώσεις γι αυτό το διάστημα, ώστε να μειώνονται τα αντικείμενα που μοιράζονται.

Όταν θα έρχεται η ώρα του διαλείμματος, η οποία θα ανακοινώνεται από τον εκπαιδευτικό χωρίς το χτύπημα του κουδουνιού, οι μαθητές/τριες θα πρέπει να τοποθετούν στις τσάντες τους ό,τι υπάρχει πάνω στο θρανίο, ώστε **η επιφάνεια να είναι άδεια και να διευκολύνεται το έργο των καθαριστριών.**

**ΔΙΑΛΕΙΜΜΑΤΑ**

Ο Σύλλογος Διδασκόντων έχει αποφασίσει την *αναπροσαρμογή του ΕΩΠ των διαλειμμάτων ανά τμήμα, όπως παρακάτω:*

*Τμήματα Τμήματα*

***(Δ1,Δ2, Δ3, Ε1,Ε2,Ε3 , Στ1,Στ2,ΣΤ3) (Α1, Α2, Α3, Β1, Β2, Β3 , Γ1, Γ2,)***

*ΩΡΕΣ - ΔΙΑΡΚΕΙΑ ΩΡΕΣ -ΔΙΑΡΚΕΙΑ*

|  |  |
| --- | --- |
| ***1η*** *8: 00* ***ΠΡΟΣΕΛΕΥΣΗ*** *ΚΑΙ ΔΙΔ. ΩΡΑ 08:15-09:00* | ***1η*** *8:00* ***ΠΡΟΣΕΛΕΥΣΗ*** *ΚΑΙ ΔΙΔ. ΩΡΑ 08:15-09:00* |
| ***2η*** *ΔΙΔ. ΩΡΑ 09:00-09:40 ΚΑΙ* ***(ΔΙΑΛΕΙΜΜΑ 9:40 - 10:00)*** | ***2η*** *09:00* ***(ΔΙΑΛΕΙΜΜΑ έως 9:20)*** *ΚΑΙ ΔΙΔ. ΩΡΑ 09:20-10:00* |
| ***3η*** *ΔΙΔ. ΩΡΑ 10:00-10:40* | ***3η*** *ΔΙΔ. ΩΡΑ 10:00-10:40* |
| ***4η*** *ΔΙΔ. ΩΡΑ 10:40-11:30 ΚΑΙ* ***(ΔΙΑΛΕΙΜΜΑ 11:30- 11:50)*** | ***4η*** *10:40* ***(ΔΙΑΛΕΙΜΜΑ έως 11:00)***  *ΚΑΙ ΔΙΔ.ΩΡΑ 11:00 -11:50* |
| ***5η*** *ΔΙΔ. ΩΡΑ 11:50-12:30* | ***5η*** *ΔΙΔ. ΩΡΑ 11:50-12:30* |
| ***6η*** *ΔΙΔ. ΩΡΑ 12:30-13:15*  ***ΛΗΞΗ ΠΡΟΓΡΑΜΜΑΤΟΣ 13:15*** | ***6η******12:30 (ΔΙΑΛΕΙΜΜΑ έως 12: 40)*** *ΚΑΙ ΔΙΔ.ΩΡΑ 12:40 -13:15*  ***ΛΗΞΗ ΠΡΟΓΡΑΜΜΑΤΟΣ 13:15*** |

Οι μαθητές των τμημάτων **Δ1,Δ2, Δ3, Ε1,Ε2,Ε3 , Στ1,Στ2,ΣΤ3** κατά το 3ο δίωρο χρησιμοποιούν τις τουαλέτες (ένας – ένας ) από τις **12:15 -12:20 και 12:45-12:50**

Οι μαθητές κατά τακτά χρονικά διαστήματα θα έχουν μέσα στην αίθουσα διδασκαλίας, σύμφωνα με τις οδηγίες του διδάσκοντα **«διαλείμματα μάσκας».**

Κατά την ώρα των διαλειμμάτων σύμφωνα με το παραπάνω πρόγραμμα, τα παιδιά βγαίνουν από την τάξη με προσοχή, σε απόσταση το ένα από το άλλο, χωρίς να σπρώχνονται και να συνωστίζονται. Ειδικά για τους/τις μαθητές/τριες του ορόφου, αυτοί βγαίνουν από την τάξη τους μετά την υπόδειξη του εκπαιδευτικού και προχωράνε ο ένας πίσω από τον άλλο, τηρώντας τις προβλεπόμενες αποστάσεις. Ειδικά για τη σκάλα, κατεβαίνουν ένας-ένας, χωρίς να ακουμπούν τον τοίχο ή την κουπαστή του κάγκελου από την δεξιά πάντα πλευρά. Βγαίνοντας, πηγαίνουν στον προβλεπόμενο για κάθε τάξη χώρο, χωρίς καθυστέρηση και όπως έχει ορισθεί:

|  |
| --- |
| ***1.ΜΠΑΣΚΕΤ – ΒΟΡΕΙΑ ΠΛΕΥΡΑ***  ***ΤΟΥ ΓΗΠΕΔΟΥ (Κερκίδες)***  ***Α’ ΤΑΞΗΣ*** |
| ***2.ΝΟΤΙΑ ΠΛΕΥΡΑ ΤΟΥ ΓΗΠΕΔΟΥ ΜΠΑΣΚΕΤ***  ***(Κερκίδες)***  ***Β΄΄ΤΑΞΗΣ*** |
| ***3.ΔΥΤΙΚΟ ΑΚΡΟ ΝΟΤΙΑΣ ΑΥΛΗΣ***  ***Γ΄ ΤΑΞΗΣ*** |
| ***1.ΜΠΑΣΚΕΤ – ΒΟΡΕΙΑ ΠΛΕΥΡΑ***  ***ΤΟΥ ΓΗΠΕΔΟΥ (Κερκίδες)***  ***ΣΤ΄ΤΑΞΗΣ*** |
| ***2.ΝΟΤΙΑ ΠΛΕΥΡΑ ΤΟΥ ΓΗΠΕΔΟΥ ΜΠΑΣΚΕΤ***  ***(Κερκίδες)***  ***Ε΄ΤΑΞΗΣ*** |
| ***3.ΔΥΤΙΚΟ ΑΚΡΟ ΝΟΤΙΑΣ ΑΥΛΗΣ***  ***Δ΄ΤΑΞΗΣ*** |

Οι παραπάνω περιοχές θα χωριστούν με κώνους, έτσι ώστε να μην ανακατεύονται τα παιδιά των διαφορετικών τμημάτων.

Οι μαθητές/τριες κατά την ώρα του διαλείμματος θα πρέπει να παίζουν ήρεμα, χωρίς υπερβολές και να αποφεύγουν όσο μπορούν τη σωματική επαφή με τους/τις συμμαθητές/τριες τους.

Μετά το διάλειμμα, οι μαθητές/τριες θα ενημερώνονται από τους εκπαιδευτικούς της εφημερίας ότι το διάλειμμα τελείωσε, χωρίς να χτυπήσει κουδούνι, και θα μπαίνουν πάλι στις αίθουσές τους με την ίδια προσοχή που βγήκαν. Καλό θα είναι πριν μπουν στην αίθουσα, να χρησιμοποιούν αντισηπτικό ή να πλένουν τα χέρια τους στις βρύσες του σχολείου, όπου θα υπάρχει και υγρό σαπούνι. Υπάρχουν θήκες με αντισηπτικό υγρό, στις εισόδους του Σχολείου, καθώς και μέσα στις αίθουσες διδασκαλίας.

Οι μαθητές που έχουν Γυμναστική μετά από διάλειμμα, όταν ο καιρός το επιτρέπει, μπορούν να παραμένουν στο χώρο της αυλής, περιμένοντας τους εκπαιδευτικούς τους. Όσο ο καιρός το επιτρέπει, μπορεί και άλλα μαθήματα, όπως τα εικαστικά, η Θεατρική Αγωγή, ή και η Μουσική να γίνονται σε ανοικτό χώρο.

**ΚΥΛΙΚΕΙΟ**

Το κυλικείο του σχολείου θα λειτουργήσει και θα προσφέρει τρόφιμα και υγρά προϊόντα συσκευασμένα ή προϊόντα τα οποία έχουν ετοιμαστεί από το κυλικείο πριν την ώρα της διάθεσής τους σε ατομικές συσκευασίες, που προστατεύονται από κατάλληλο υλικό. Οι μαθητές που επιθυμούν να προμηθευτούν κάποιο προϊόν από το κυλικείο θα πρέπει να περιμένουν υπομονετικά στη σειρά τους τηρώντας τις ανάλογες αποστάσεις. Μετά από κάθε συναλλαγή θα πρέπει να απολυμαίνουν τα χέρια τους χρησιμοποιώντας αντισηπτικό, που θα υπάρχει δίπλα στο παράθυρο του κυλικείου ή στις εξόδους.

Οι μαθητές, όπως έχει ανακοινωθεί από το ΥΠΑΙΘ σύντομα θα προμηθευθούν ένα παγουρίνο, στο οποίο μπορούν να μεταφέρουν το νερό τους. **Προσοχή**: **Πρέπει να αποφεύγεται να πίνουν τα παιδιά νερό απευθείας από τη βρύση**.

**ΑΠΟΧΩΡΗΣΗ ΜΑΘΗΤΩΝ/ΤΡΙΩΝ ΜΕ ΤΗ ΛΗΞΗ ΤΩΝ ΜΑΘΗΜΑΤΩΝ ΤΟΥ ΠΡΩΪΝΟΥ ΚΥΚΛΟΥ**

Τα παιδιά της **Α΄τάξης** αποχωρούν από την πόρτα του υπόστεγου, όπου τους παραλαμβάνουν οι γονείς/κηδεμόνες τους.

Τα παιδιά της **Β΄τάξης** αποχωρούν από την αυλόπορτα του γηπέδου του μπάσκετ, όπου τους παραλαμβάνουν οι γονείς/κηδεμόνες τους.

Τα παιδιά των **Γ,Δ,Ε,ΣΤ** τάξεων, εάν φεύγουν μόνα τους αποχωρούν από την αυλόπορτα του γηπέδου του μπάσκετ. Για να αποφευχθεί ο συνωστισμός και ο συγχρωτισμός, η αποχώρηση των μαθητών γίνεται με την σειρά, πρώτα η Στ΄ τάξη και ακολουθούν οι μικρότερες τάξεις.

Οι μαθητές που είναι γραμμένοι για να παρακολουθήσουν το Ολοήμερο Πρόγραμμα, κατευθύνονται προς τις αίθουσες διδασκαλίας του Ολοήμερου Σχολείου.

**ΤΟΥΑΛΕΤΕΣ**

Οι τουαλέτες του σχολείου θα είναι ανοικτές σε όλη τη διάρκεια λειτουργίας του σχολείου. Οι μαθητές/τριες θα πρέπει να μπαίνουν ένας-ένας στον χώρο των τουαλετών και να μην παραμένουν σε αυτές χωρίς να υπάρχει λόγος. Μετά από κάθε χρήση, θα πρέπει **πάντα** να τραβούν το καζανάκι. Εννοείται ότι, μετά από κάθε χρήση της τουαλέτας οι μαθητές/τριες θα πρέπει να πλένουν τα χέρια τους με νερό και σαπούνι.

Ειδικά αυτή την περίοδο, η καθαριότητα και η προσοχή που θα πρέπει να δείχνουν οι μαθητές/τριες κατά τη χρήση της τουαλέτας, θα πρέπει να είναι υποδειγματική, αφού είναι ο χώρος που εγκυμονεί τους περισσότερους υγειονομικούς κινδύνους.

**ΚΑΘΑΡΙΟΤΗΤΑ-ΥΓΙΕΙΝΗ**

Το σχολείο έχει ήδη προμηθευτεί όλα τα απαραίτητα είδη καθαριότητας, απολύμανσης και αντισηψίας. Σε κάθε σχολική αίθουσα θα υπάρχει αντισηπτικό το οποίο θα βάζει  **αποκλειστικά ο εκπαιδευτικός**στους μαθητές κατά την ώρα εισόδου τους στην τάξη μετά το διάλειμμα. Θα μπορεί βέβαια και το κάθε παιδί να φέρνει μαζί του και το δικό του αντισηπτικό αν το επιθυμεί. Σε αυτή την περίπτωση δεν θα το έχει μαζί του κατά την ώρα του διαλείμματος, αλλά μόνο μέσα στην τάξη, φυλαγμένο στην τσάντα του. **Η αλόγιστη χρήση αντισηπτικού μπορεί να φέρει αρνητικά αποτελέσματα και να δημιουργήσει δερματικά προβλήματα. Καλό είναι να μην χρησιμοποιείται παραπάνω από 5-6 φορές την ημέρα.**

Κατά τη διάρκεια του σχολείου η κάθε τάξη θα καθαρίζεται και θα απολυμαίνεται μία φορά ενδιάμεσα του ωραρίου. Μετά τη λήξη των μαθημάτων θα υπάρχει πλήρης και σχολαστικός καθαρισμός των αιθουσών. Ενδιάμεσος καθαρισμός και απολύμανση θα υπάρχει και στις τουαλέτες του σχολείου.

**ΣΧΟΛΙΚΑ ΓΕΥΜΑΤΑ**

Όπως έχουμε ενημερωθεί από τις αρμόδιες υπηρεσίες, έχει εγκριθεί και σύντομα θα πραγματοποιηθεί διανομή των σχολικών γευμάτων για το σχολικό έτος 2020-2021. Η διανομή θα ξεκινήσει περί τα τέλη του Σεπτέμβρη. Ο κάθε μαθητής που το επιθυμεί θα παίρνει το πακέτο με το φαγητό κατά την αποχώρησή του από το σχολείο και καλό είναι να τοποθετείται μέσα σε ένα ισοθερμικό τσαντάκι για την ασφαλέστερη μεταφορά του.

**ΠΡΟΣΟΧΗ:** Έως την Παρασκευή, θα έχει ολοκληρωθεί η υποβολή αιτήσεων για συμμετοχή μαθητών μας στο Πρόγραμμα «Σχολικά γεύματα». Από αύριο θα σας διανεμηθούν η σχετική αίτηση που θα βρίσκεται στην τσάντα του παιδιού σας.

**ΟΛΟΗΜΕΡΟ ΠΡΟΓΡΑΜΜΑ (Γενικές Πληροφορίες)**

Το ολοήμερο σχολείο θα ξεκινήσει τη λειτουργία του από την Τρίτη, 15 Σεπτεμβρίου 2020 και θα λειτουργήσει κανονικά μέχρι στις 4:00μ.μ., χωρίς την λειτουργία της Υποδοχής μαθητών στην Πρωινή Ζώνη 7:00-8:00 π.μ. αρχικά. Από την επόμενη εβδομάδα, μόλις έρθουν και οι υπόλοιποι εκπαιδευτικοί ειδικοτήτων του σχολείου για να το στελεχώσουν, θα λειτουργήσει σε πλήρη σύνθεση.

Και στο ολοήμερο, σχετικά με την χρήση της μάσκας, την υγιεινή και καθαριότητα των μαθητών μας, θα ισχύσουν οι ίδιοι κανόνες με το πρωινό σχολείο.

Σχετικά με το μεσημεριανό φαγητό των παιδιών στο Ολοήμερο, θα θέλαμε να σας ενημερώσουμε ότι μέχρι να αρχίσει η διανομή των σχολικών γευμάτων, **θα πρέπει οι μαθητές να έχουν μαζί τους για μεσημεριανό, ξηρά τροφή.**

Αρχικά, μόνο οι μαθητές της Α΄ Τάξης θα χρησιμοποιούν την αίθουσα σίτισης.

Με την ουσιαστική συμβολή του Συλλόγου Γονέων και Κηδεμόνων, προκειμένου να βελτιωθεί η υποδομή της αίθουσας σίτισης, θα διαμορφωθεί η Αίθουσα Πολλαπλών Εκδηλώσεων ανάλογα, με την τοποθέτηση πτυσσόμενων τραπεζιών, έτσι ώστε οι μαθητές να μπορούν να καταναλώσουν το φαγητό τους , όλοι μαζί με καλύτερη επίβλεψη και ασφάλεια, τηρώντας όλους τους υγειονομικούς κανόνες για την προστασία τους και έχοντας αρκετό χρόνο στην διάθεσή τους.

**Η αποχώρηση των μαθητών** με τη λήξη του Ολοήμερου Προγράμματος, είτε στις 3:00 μ.μ., είτε στις 4:00 μ.μ., θα πραγματοποιείται από την πόρτα του υπόστεγου.

Επισημαίνουμε ότι **οι γονείς/κηδεμόνες, ανάλογα με την ώρα που παραλαμβάνουν του παιδί τους, θα πρέπει να παρευρίσκονται στην είσοδο του Σχολείου** και κάθε καθυστέρηση δημιουργεί δυσκολίες στην λειτουργία του.

**Κορωνοϊός παιδί και σχολείο**

Παρακάτω παραθέτουμε μερικές χρήσιμες πληροφορίες του ΕΟΔΥ που θα πρέπει ως γονείς να γνωρίζετε για τον ιό Covid 19 σε σχέση με το παιδί σας και τη φοίτησή του στο σχολείο.

* Τα συχνότερα συμπτώματα της λοίμωξης Covid 19 στα παιδιά είναι πυρετός, βήχας αλλά και δυσκολίες στην αναπνοή, μυαλγίες, ρίγος, πονοκέφαλος, δυσκολία στην κατάποση, καταρροή, εμετός, πόνος στην κοιλιά, διάρροια.
* Τα παιδιά που εμφανίζουν κάποιο από τα παραπάνω συμπτώματα απαγορεύεται να προσέρχονται στο σχολείο. Καλό είναι οι γονείς να θερμομετρούν τα παιδιά τους το πρωί πριν φύγουν για το σχολείο. Αν το παιδί εμφανίσει κάποιο τέτοιο σύμπτωμα θα θέλαμε να ενημερώσετε το σχολείο.
* Τα παιδιά θα πρέπει να χρησιμοποιούν **αυστηρά** τα δικά τους αντικείμενα στο σχολείο, χωρίς να ανταλλάζουν μολύβια, στιλό, μαρκαδόρους κλπ.
* Απαγορεύεται τα παιδιά να φέρνουν από το σπίτι παιχνίδια στο σχολείο, όπως μπάλες, κούκλες, τάπες, χαρτάκια και γενικά οτιδήποτε μπορεί να χρησιμοποιηθεί και από άλλα παιδιά ως παιχνίδι.
* Τα παιδιά θα πρέπει να πίνουν νερό αποκλειστικά από το δικό τους μπουκάλι, ή από το παγουρίνο που θα τους προμηθεύσει το σχολείο. Εξυπακούεται ότι τα παιδιά δεν μοιράζονται το φαγητό τους με άλλα παιδιά, όσο κι αν αυτό τους ζητηθεί.
* Θα πρέπει να γίνεται σχολαστικό πλύσιμο των χεριών για τουλάχιστον 20 δευτερόλεπτα με νερό και σαπούνι ή με αντισηπτικό που υπάρχει σε κάθε τάξη.
* Τα παιδιά δεν θα πρέπει να μπαίνουν πολλά μαζί στις τουαλέτες του σχολείου. Περιμένουν να βγει ο συμμαθητής τους και μετά να μπει ο επόμενος. Η τουαλέτα δεν είναι χώρος για παιχνίδι και κρυφτό.
* Αν κάποιο παιδί εμφανίσει κάποιο σύμπτωμα συμβατό με τον ιό, τότε το σχολείο θα επικοινωνεί με την οικογένεια για την παραλαβή του παιδιού. Στο μεσοδιάστημα το παιδί θα απομακρύνεται από τα υπόλοιπα παιδιά σε προκαθορισμένο χώρο του σχολείου. Η οικογένεια θα πρέπει να επικοινωνήσει με τον οικογενειακό της γιατρό για περαιτέρω συμβουλές. Το παιδί θα μπορεί να επιστρέψει στο σχολείο μετά από ένα 24ωρο που θα έχουν εκλείψει τα συμπτώματα ή που θα είναι απύρετο.
* Αν το παιδί στην πορεία διαγνωστεί θετικό στον κορονοϊό, τότε ακολουθείται ειδικό πρωτόκολλο του ΕΟΔΥ.
* Τα περισσότερα παιδιά κολλάνε τον ιό μέσα από το οικογενειακό τους περιβάλλον, γι αυτό η τήρηση των μέτρων και στο σπίτι πρέπει να είναι σχολαστική.

**ΕΠΙΣΗΣ…**

* Όταν φτερνιζόμαστε ή βήχουμε το κάνουμε **υποχρεωτικά** στην εσωτερική πλευρά του αγκώνα μας.
* Αποφεύγουμε τις χειραψίες, αγκαλιές και φιλιά με τους συμμαθητές μας και τους δασκάλους μας, παρόλο που μπορεί να νιώθουμε την ανάγκη να το κάνουμε. Μπορούμε να δείξουμε με άλλον τρόπο την αγάπη μας και τα συναισθήματά μας.
* Προσέχουμε να μην ακουμπάμε μέρη του προσώπου μας.
* Πρέπει να έχουμε στο μυαλό μας ότι υπεύθυνοι για την προστασίας μας είμαστε εμείς οι ίδιοι!

**ΠΡΟΣΤΑΤΕΥΟΥΜΕ ΤΟΝ ΕΑΥΤΟ ΜΑΣ,**

**ΠΡΟΣΤΑΤΕΥΟΥΜΕ ΤΟΥΣ ΦΙΛΟΥ ΜΑΣ,**

**ΠΡΟΣΤΑΤΕΥΟΥΜΕ ΤΗΝ ΟΙΚΟΓΕΝΕΙΑ ΜΑΣ,**

**ΠΡΟΣΤΑΤΕΥΟΥΜΕ ΤΟ ΣΧΟΛΕΙΟ ΜΑΣ!**